Document ID: 32001D0637

Απόφαση της Επιτροπής
της 18ης Οκτωβρίου 2000
σχετικά με την κρατική ενίσχυση την οποία οι Κάτω Χώρες σχεδιάζουν να εφαρμόσουν υπέρ της Océ NV για την ανάπτυξη έγχρωμων εκτυπωτών με έγχυση μελάνης
[κοινοποιηθείσα υπό τον αριθμό Ε(2000) 3016]
(Το κείμενο στην ολλανδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2001/637/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62, παράγραφος 1, στοιχείο α),
Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα εν λόγω άρθρα(1),
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με επιστολή της 18ης Δεκεμβρίου 1996, οι Κάτω Χώρες γνωστοποίησαν στην Επιτροπή τη σχεδιαζόμενη χορήγηση ενίσχυσης ύψους 22,7 εκατ. ευρώ υπέρ της εταιρείας Océ NV για την "Ανάπτυξη έγχρωμων εκτυπωτών με έγχυση μελάνης και σχετικών τεχνολογιών (Cobalt)". Οι Κάτω Χώρες κοινοποίησαν συμπληρωματικές πληροφορίες στην Επιτροπή με επιστολές της 28ης Μαΐου, 16ης Σεπτεμβρίου και 22ας Δεκεμβρίου 1997, και στη διάρκεια σύσκεψης που πραγματοποιήθηκε στις Βρυξέλλες, στις 10 Φεβρουαρίου 1998.
(2) Με επιστολή της 12ης Μαΐου 1998, η Επιτροπή ενημέρωσε τις Κάτω Χώρες για την απόφαση της να κινήσει τη διαδικασία που προβλέπεται στο άρθρο 88, παράγραφος 2 της συνθήκης ΕΚ έναντι της ενίσχυσης αυτής.
(3) Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα των Ευρωπαϊκών Κοινοτήτων(2) Η Επιτροπή κάλεσε τους ενδιαφερόμενους να υποβάλλουν τις παρατητήσεις τους σχετικά με την εν λόγω ενίσχυση. Η Επιτροπή δεν έλαβε σχετικές παρατηρήσεις εκ μέρους των ενδιαφερόμενων.
(4) Με επιστολή της 24ης Ιουλίου 1998, οι Κάτω Χώρες ανταποκρίθηκαν στην κίνηση της επίσημης διαδικασίας εξέτασης και απάντησαν στα συμπληρωματικά ερωτήματα που έθεσε η Επιτροπή στις 7 Ιουλίου 1998. Με δική τους πρωτοβουλία, οι Κάτω Χώρες κοινοποίησαν συμπληρωματικές πληροφορίες υπό μορφή έκθεσης αξιολόγησης επό εμπειρογνώμονα (στο εξής "δεύτερη γνώμη") στις 11 Νοεμβρίου 1998. Συμπληρωματικές πληροφορίες διαβιβάστηκαν με επιστολή της 25ης Μαρτίου 1999, κατόπιν νέας σύσκεψης με υπαλλήλους της Επιτροπής που πραγματοποιήθηκε στις 3 Μαρτίου 1999. Με επιστολή της 6ης Ιουλίου 1999, οι Κάτω Χώρες διαβίβασαν πληροφορίες που παρουσιάστηκαν σε υπαλλήλους της Επιτροπής στη διάρκεια επίσκεψης που πραγματοποίησαν στις 25 Ιουνίου 1999, στις εγκαταστάσεις E & A της Océ NV. Στις 19 Ιουλίου 1999 διαβιβάστηκαν ορισμένα συμπληρωματικά έγγραφα. Σε σύσκεψη που πραγματοποιήθηκε στις 29 Σεπτεμβρίου 1999, οι Κάτω Χώρες υποσχέθηκαν συμπληρωματικές πληροφορίες, που διαβιβάστηκαν με επιστολές της 27ης Οκτωβρίου και 12ης Οκτωβρίου 1999, και, κατόπιν νέου αιτήματος της Επιτροπής στις 29 Νοεμβρίου 1999, με επιστολή της 20ής Δεκεμβρίου 1999. Επιβεβαίωση του επιλέξιμου κόστους εστάλη με φαξ στις 19 Ιουλίου 2000.
II. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ
(5) Η ενίσχυση θα χορηγηθεί από το Ολλανδικό Υπουργείο Οικονομικών ως νέα μεμονωμένη ενίσχυση στην έρευνα και ανάπτυξη (E & A) για την "Ανάπτυξη έγχρωμων εκτυπωτών με έγχυση μελάνης και σχετικών τεχνολογιών" (Cobalt) υπέρ της εταιρείας Océ NV, που είναι εγκατεστημένη στο Venlo. Η προτεινόμενη άμεση επιχορήγηση ανέρχεται σε 22,7 εκατ. ευρώ (50 εκατ. NLG) για ένα σχέδιο το οποίο, όταν κοινοποιήθηκε, επρόκειτο να έχει διάρκεια από το 1997 έως το 2001 και επιλέξιμο κόστος 93,6 εκατ. ευρώ.
Η δικαιούχος εταιρεία
(6) Η δικαιούχος εταιρεία Océ NV (στο εξής Océ ) είναι εταιρεία χόλντινγκ του διεθνούς ομίλου Océ που ασκεί δραστηριότητες σε 80 χώρες. Το 1997 και 1998 ο όμιλος είχε ετήσιο κύκλο εργασιών ύψους 2,5 και 2,7 δισ. ευρώ, εντίστοιχα(3). Τα τελευταία έτη αναπτύσσεται με ταχείς ρυθμούς και είναι κερδοφόρα. Ο όμιλος απασχολεί περίπου 17000 εργαζόμενους. Το φάσμα των προϊόντων της Océ περιλαμβάνει μια σειρά φωτοαντιγραφικών μηχανημάτων και εκτυπωτών τελευταίας τεχνολογίας για γραφεία και εξειδικευμένες χρήσεις, συστήματα σχεδιογράφων, καθώς και τα αντίστοιχα αναλώσιμα και υλικά απεικόνισης, όπως χαρτί και τόνερ. Η Océ αναπτύσσει, παράγει και διαθέτει στην αγορά η ίδια πολλά από τα προϊόντα της.
(7) Οι επενδύσεις E & A Océ NV αποτελούν σταθερά το 6 % του κύκλου εργασιών της κατά την τελευταία δεκαετία. Οι συνολικές δαπάνες για την Ε & Α ανήλθαν σε 155 εκατ. ευρώ το 1998, μετά από έντονες ετήσιες αυξήσεις από το 1996, ενώ τα έξοδα παρέμειναν σταθερά γύρω στα 84 εκατ. ευρώ ετησίως την περίοδο 1990-1995. Η Océ απασχολεί 1500 άτομα στα ερευνητικά κέντρα της στις Κάτω Χώρες, στη Γερμανία, στη Γαλλία και στις Ηνωμένες Πολιτείες, η πλειονότητα των οποίων εργάζονται στο Venlo στην κεντρική εταιρεία Océ-Technologies BV.
Το σχέδιο Ε & Α
(8) Το προς ενίσχυση σχέδιο αφορά την ανάπτυξη νέων έγχρωμων εκτυπωτών για εκτύπωση μεγάλου μορφότυπου, βάσει της πιεζοηλεκτρικής τεχνολογίας με έγχυση μελάνης που χρησιμοποιεί μελάνες θερμοπλαστικών πολυμερών. Οι Κάτω Χώρες περιγράφουν αυτό το νέο συνδυασμό ειδικών μελανών και συγκεκριμένων κεφαλών εκτύπωσης ως μια νέα τεχνολογική πλατφόρμα. Τα προς ανάπτυξη στοιχεία, οι στόχοι ανάπτυξης τους και το υπό μελέτη επιλέξιμο κόστος (εντός παρενθέσεων) συνοψίζονται στα ακόλουθα πέντε επιμέρους κεφάλαια:
(9) (15,6 εκατ. ευρώ)πιεζοηλεκτρική κεφαλές εκτύπωσης με [...](4)· ακροφύσια, πυκνότητα ολοκλήρωσης [...](5) ακροφυσίων ανά χιλιοστόμετρο, υψηλή συχνότητα έγχυσης [...](6) kHZ, οι οποίες μακροπρόθεσμα δεν είναι διαβρωτικές στην υψηλή θερμοκρασία λειτουργίας των 130 °C. Συμπληρωματικοί στόχοι σχετίζονται με το βραχύ χρόνο προθέρμανσης, τον καθαρισμό-συντήρηση, τον θερμικό έλεγχο και το χειρισμό της μελάνης.
(31,3 εκατ. ευρώ) τεχνολογία παραγωγής κεφαλών εκτύπωσης, η λεγόμενη μικροηλεκτρομηχανολογική τεχνολογία.
(9,7 εκατ. ευρώ) έγχρωμες μελάνες θερμοπλαστικών πολυμερών με ιδιότητες τόνερ για χρήση σε ένα ευρύ φάσμα υλικών εκτύπωσης και ελεχγόμενα χαρακτηριστικά ιξώδους στη θερμοκρασία λειτουργίας των 130 °C.
(13,4 εκατ. ευρώ ) ολοκλήρωση του μηχανήματος και της διαδικασίας εκτύπωσης, που περιλαμβάνει το χειρισμό του χαρτιού, το σχεδιασμό, τη διεπαφή χρήστη, την ταχεία και υψηλής ακρίβειας κίνηση του φορείου και την αξιόπιστη τροφοδοσία μελάνης.
(0,4 εκατ. ευρώ) θέματα της πρώτης γραμμής που αφορούν κυρίως την ανάπτυξη επεξεργαστή έγχρωμου ράστερ υψηλής ταχύτητας, μία στρατηγική εκτύπωσης για την απόκρυψη των ανοχών και των αστοχιών των ακροφυσίων, καθώς και τη διαχείριση του χρώματος.
(10) Στην αρχική κοινοποίηση, το κόστος κάθε κατηγορίας φέρεται ως εξίσου κατανεμημένο μεταξύ των δύο σταδίων βιομηχανική έρευνα και δραστηριότητα ανάπτυξης σε προανταγωνιστικό στάδιο σύμφωνα με τους όρους του σημείου 5.9 του κοινοτικού πλαισίου των κρατικών ενισχύσεων στην έρευνα και ανάπτυξη (το πλαίσιο Ε & Α)(7). Για έκαστο των πέντε επιμέρους κεφαλαίων και έκαστο των δύο σταδίων, οι Κάτω Χώρες υπέβαλαν ένα τελικό κατάλογο των προς υλοποίηση δραστηριοτήτων. Με επιστολή της 28ης Μαΐου 1997, οι Κάτω Χώρες τροποποίησαν την ανάλυση του κόστους, όπου 37,2 εκατ. ευρώ χαρακτηρίζονται ως βιομηχανική έρευνα και 33,1 εκατ. ευρώ ως δραστηριότητα ανάπτυξης σε προανταγωνιστικό στάδιο και γνωστοποίησαν συνολικά στοιχεία για το κόστος εκάστου των πέντε επιμέρους κεφαλαίων.
(11) Ως επιλέξιμο κόστος φέρεται επίσης πρόσθετο ποσό ύψους 22,7 εκατ. ευρώ για την αγορά διπλωμάτων ευρεσιτεχνίας και αδειών. Το κόστος αυτό ταξινομήθηκε ως βιομηχανική έρευνα.
(12) Στην αρχική κοινοποίηση περιέχονται επίσης ως επιλέξιμο κόστος άλλα 9,1 εκατ. ευρώ για νέα κτήρια με εργαστήρια. Όμως, με επιστολή της 16ης Σεπτεμβρίου 1997, οι Κάτω Χώρες τροποποίησαν τα σχέδια τους και εκτίμησαν το κόστος χρησιμοποίησης των κτηρίων κατά τη διάρκεια του σχεδίου. Το επιλέξιμο κόστος για τα κτήρια μειώθηκε τοιουτοτρόπως σε 0,6 εκατ. ευρώ.
(13) Το κόστος ανέρχεται συνολικά σε 93,6 εκατ. ευρώ. Εκπεφρασμένο σε ισοδύναμα εξόδων προσωπικού, το αρχικό ποσό, σύμφωνα με τις Κάτω Χώρες, ισούται με τα έξοδα 1000 ανθρωποετών εργασίας στην Ε & Α, ήτοι εργασία 200 ερευνητών για πέντε έτη. Η προτεινόμενη ενίσχυση των 22,7 εκατ. ευρώ αντιστοιχεί σε συνολική ένταση ενίσχυσης ύψους 24 % του επιλέξιμου κόστους.
(14) Ωστόσο, στη σύσκεψη που πραγματοποιήθηκε στις 29 Σεπτεμβρίου 1999, οι ολλανδικές αρχές ανέφεραν ότι το σχέδιο Cobalt θα καλύψει, λόγω τεχνικών δυσχερειών, μεγαλύτερη χρονική περίοδο από την αρχικώς σχεδιαζόμενη και ότι το κόστος θα είναι σημαντικά υψηλότερο από το αρχικώς κοινοποιηθέν. Η νέα πρόβλεψη ήταν ότι η διάρκεια θα παραταθεί μέχρι το 2003 και ότι το κόστος θα ανέλθει σε 209,625 ΝΕΟ (95,1 εκατ. ευρώ), εξαιρουμένων των εξόδων αγοράς διπλωμάτων ευρεσιτεχνίας και αδειών. Ως εκ τούτου, η προτεινόμενη ενίσχυση των 22,7 εκατ. ευρώ αντιστοιχεί σε ένταση ενίσχυσης ύψους 24 % του αναφερόμενου επιλέξιμου κόστους.
Αγορές για τα αποτελέσματα της Ε & Α
(15) Σύμφωνα με τις Κάτω Χώρες, υπάρχουν δύο αγορές για τις οποίες αναπτύσσονται οι εκτυπωτές μεγάλου μορφότυπου (Α0): 1. η αγορά "συστημάτων τεχνικού σχεδιασμού", που συνδέεται κυρίως με την εκτύπωση σχεδίων που δημιουργούνται με τη βοήθεια ηλεκτρονικού υπολογιστή (CAD), και 2. "η αγορά απεικόνισης γραφικών" (ή "γραφικών τεχνών"), που συνδέεται κυρίως με την εκτύπωση έγχρωμων πόστερ, πανώ γιγαντοαφισσών επί διαφόρων υλικών, κυρίως για διαφημιστικούς σκοπούς σε καταστήματα, εκθέσεις ή κατά μήκος των οδών. Αμφότερες οι αγορές ζητούν εκτυπωτές που να είναι και οικονομικοί για μικρό αριθμό εκτυπώσεων. Σε αμφότερες τις αγορές, η ψηφιοποίηση και το χρώμα αποτελούν καθοριστικούς παράγοντες της ανάπτυξης. Το ένα τρίτο των σημερινών εσόδων της Océ προέρχεται από αυτούς τους δύο κλάδους.
(16) Συστήματα τεχνικού σχεδιασμού: Σύμφωνα με την εσωτερική ετήσια έκθεση του 1998, η Océ κατέχει κορυφαία θέση στην παγκόσμια αγορά συστημάτων τεχνικού σχεδιασμού (εκτύπωση και αντιγραφή). Το 1998, οι Κάτω Χώρες ανέφεραν ότι το μερίδιο αγοράς της Océ ήταν 22 % στην Ευρώπη και στις Ηνωμένες Πολιτείες, τις σημαντικότερες αγορές(8). Ο μεγαλύτερος ανταγωνιστής της, η Hewllet-Packard, έχει μερίδιο αγοράς 21 %, ενώ η Xerox 9 %. Η ανάπτυξη της αγοράς συστημάτων τεχνικού σχεδιασμού είναι συνολικά ομοιόμορφη, εξαιρουμένου του ψηφιακού τμήματος.
(17) Απεικόνιση γραφικών: Η Océ θεωρεί αυτή την αγορά υποκατηγορία της προαναφερόμενης αγοράς συστημάτων τεχνικού σχεδιασμού. Η Océ κατέχει "ελάχιστο ποσοστό" αυτής της αγοράς. Στην ταχέως αναπτυσσόμενη αγορά απεικόνισης γραφικών, η Océ προσπαθεί σήμερα να ενισχύσει τη θέση της. Στην εσωτερική ετήσια έκθεση του 1998 αναφέρει ότι με τη νέα τεχνολογία εκτύπωσης με έγχυση μελάνης, επιδιώκει να επιτύχει μία κορυφαία θέση στο τμήμα υψηλής αξίας αυτής της αγοράς.
Λόγοι που οδήγησαν στην κίνηση της διαδικασίας που προβλέπει το άρθρο 88 παράγραφος 2 της συνθήκης ΕΚ
(18) Η Επιτροπή επισημαίνει ότι οι τελικές αγορές εκτυπωτών και οι αγορές των επιμέρους στοιχείων (κεφαλές εκτύπωσης και μελάνες) είναι ιδιαίτερα ανταγωνιστικές διεθνείς αγορές. Παρατηρεί επιπλέον ότι ορισμένοι ευρωπαίοι ανταγωνιστές, όπως οι Modular Ink Technology Ltd, Xaar plc, Mutoh Europe NV and Epson Europe BV έχουν ήδη αναλάβει δραστηριότητες Ε & Α και παραγωγής των επιμέρους στοιχείων.
Επιπλέον, η Επιτροπή επισημαίνει ότι ενδέχεται να νοθευτεί ο ανταγωνισμός στις δευτερογενείς αγορές εκτυπωτών και υλικών απεικόνισης διότι η τεχνολογία πιεζοηλεκτρικών κεφαλών εκτύπωσης με έγχυση μελάνης αντικαθιστά την υφιστάμενη τεχνολογία θερμικής (ασπρόμαυρης) και ηλεκτροστατικής εκτύπωσης (ασπρόμαυρης και έγχρωμης) στην αγορά απεικόνισης γραφικών.
(19) Όσον αφορά τον τύπο Ε & Α του σχεδίου, η Επιτροπή διατύπωσε αμφιβολίες σχετικά με το κατά πόσον το σχέδιο μπορεί να περιγραφεί ως "βιομηχανική έρευνα" και "δραστηριότητα ανάπτυξης σε προανταγωνιστικό σχέδιο" υπό την έννοια του πλαισίου Ε & Α. Αυτό οφείλεται στους ακόλουθους λόγους:
(20) Η Επιτροπή επισημαίνει ότι το 1994 η Océ έλαβε κρατική ενίσχυση ύψους 3,2 εκατ. ευρώ [ένταση ενίσχυσης 31 % βάσει ενός εγκεκριμένου από την Επιτροπή καθεστώτος(9)] για παρεμφερές σχέδιο εκτύπωσης με έγχυση μελάνης που κάλυπτε την περίοδο 1994-1996. Οι εργασίες Ε & Α που πραγματοποιήθηκαν αφορούσαν τα ίδια γενικά θέματα που περιγράφονται στην παρούσα πρόταση για χορήγηση ενίσχυσης και οδήγησαν στην κατοχύρωση 20 διπλωμάτων ευρεσιτεχνίας σχετικά με κεφαλές εκτύπωσης και μελάνες, καθώς και σε πλήρη "δοκιμαστική συναρμολόγηση" (μηχανολογικών, ηλεκτρονικών και ψηφιακών εξαρτημάτων) έγχρωμου εκτυπωτή μεγάλου μορφότυπου σε συνθήκες εργαστηρίου. Εν προκειμένω, η Επιτροπή επισημαίνει ότι, σύμφωνα με το παράρτημα Ι του κοινοτικού πλαισίου Ε& Α, οι "δραστηριότητες ανάπτυξης σε προανταγωνιστικό στάδιο" δεν περιλαμβάνουν τη δημιουργία ενός πρώτου πρωτότυπου που μπορεί να χρησιμοποιηθεί για εμπορικούς σκοπούς και τα πρότυπα πειραματικά σχέδια που μπορούν να μετατραπούν ή να χρησιμοποιηθούν για βιομηχανικές εφαρμογές ή για εμπορική εκμετάλλευση. Η Επιτροπή διατύπωσε αμφιβολίες σχετικά με το κατά πόσον η "δοκιμαστική συναρμολόγηση" του 1996 δεν αποτελούσε ήδη ένα τέτοιο πρωτότυπο.
(21) Η Επιτροπή επισημαίνει επίσης ότι το υποβληθέν επιλέξιμο κόστος κάλυπτε το 85 % των συνολικών εξόδων για την Ε & Α, αφήνοντας μόλις 15 % για έξοδα ανάπτυξης του σταδίου προετοιμασίας της παραγωγής σε σειρά και της διάθεσης στην αγορά ενός τελικού προϊόντος.
(22) Επιπλέον, η Επιτροπή δεν αποκλείει την πιθανότητα η νέα πρόταση για χορήγηση ενίσχυσης να αντιστοιχεί σε ένα πρόγραμμα εργασίας για την ανάπτυξη προϊόντος που αποσκοπεί στην τελειοποίηση υπαρχόντων πρωτοτύπων και στην προετοιμασία τους για την παραγωγή σε σειρά. Επίσης, δεν δικαιολογήθηκε επαρκώς με ποιο τρόπο τα στοιχεία του κόστους μπορούν να θεωρηθούν έξοδα Ε & Α επιλέξιμα για δημόσια χρηματοδότηση σύμφωνα με το παράρτημα II του κοινοτικού πλαισίου Ε & Α. Ειδικότερα, αμφισβητήθηκε η ταξινόμηση ως "βιομηχανική έρευνα" των εξόδων ύψους 22,7 εκατ. ευρώ για την απόκτηση διπλωμάτων ευρεσιτεχνίας και αδειών.
(23) Τέλος, η Επιτροπή επισημαίνει ότι, όπως υποστηρίζεται, το σχέδιο εξαρτάται από την κατασκευή εγκαταστάσεων Ε & Α έκτασης 7650 τετραγωνικών μέτρων στο Venlo εκ των οποίων 4000 τετραγωνικών μέτρων προορίζονται αποκλειστικά για το σχέδιο εκτύπωσης με έγχυση μελάνης. Η Επιτροπή διατύπωσε αμφιβολίες σχετικά με το κατά πόσον τμήματα των νέων εγκαταστάσεων δεν χρησιμοποιούνται ήδη για την παραγωγή σε σειρά συστοιχιών πιεζοηλεκτρικών κεφαλών εκτύπωσης.
(24) Όσον αφορά τα κίνητρα που παρέχει το σχέδιο, η Επιτροπή διατύπωσε αμφιβολίες σχετικά με το κατά πόσον η ενίσχυση παροτρύνει την Océ να αναπτύξει ερευνητικές δραστηριότητες τις οποίες δεν θα αναλάμβανε χωρίς την ενίσχυση. Φάνηκε ότι η εταιρεία, για να αντιμετωπίσει τον ισχυρό ανταγωνισμό, υιοθέτησε την επιχειρηματική στρατηγική της ανάπτυξης δικών της κεφαλών εκτύπωσης με έγχυση μελάνης και μελανών. Ως εκ τούτου, η εταιρεία φαίνεται αποφασισμένη να συνεχίσει τις ερευνητικές προσπάθειες της για επιτακτικούς εμπορικούς λόγους και έχει ήδη ξεκινήσει την κατασκευή νέων εγκαταστάσεων για το σχέδιο χωρίς να έχει εξασφαλίσει τη λήψη κρατικής ενίσχυσης.
III. ΣΧΟΛΙΑ ΤΩΝ ΚΑΤΩ ΧΩΡΩΝ
(25) Οι Κάτω Χώρες απάντησαν με επιστολή της 24ης Ιουλίου 1998 στην κίνηση της διαδικασίας και στα ερωτήματα που έθεσε η Επιτροπή με επιστολή της 7ης Ιουλίου 1998. Τα σχόλια αυτά συνοψίζονται κατωτέρω. Συμπληρωματικές πληροφορίες που περιλαμβάνονται σε μεταγενέστερες επιστολές και στη "δεύτερη γνώμη" αναφέρονται ξεχωριστά.
Οι δραστηριότητες άλλων εταιρειών που αναπτύσσουν την ίδια τεχνολογία
(26) Οι δραστηριότητες Ε & Α και παραγωγής άλλων εταιρειών που περιγράφονται στην απόφαση της Επιτροπής είναι, όπως υποστηρίζεται, διαφορετικές από τις δραστηριότητες της Océ. Η Modular Ink Technology, η Xaar plc και η Seiko Epson αναπτύσσουν πιεζοηλεκτρικές κεφαλές εκτύπωσης για υγρές μελάνες (διαλυτικές και υδατικές) που, εν γένει, δεν ανταποκρίνονται στο συνδυασμό των χαρακτηριστικών της εκτύπωσης υψηλής ταχύτητας και υψηλής ποιότητας μεγάλου μορφότυπου σε κανονικό χαρτί. Ο νέος τύπος μελάνης αποτελεί καθοριστικό παράγοντα για ολόκληρη την έρευνα.
(27) Η Mutoh (Ιαπωνία) πωλεί παρεμφερείς εκτυπωτές βάσει άδειας από την Tektronix (ΗΠΑ) για την αγορά γραφικών τεχνών. Οι εκτυπωτές αυτοί όμως είναι σημαντικά βραδύτεροι από αυτούς που θα αναπτύξει η Océ, έχουν κατώτερη ποιότητα εκτύπωσης (δηλαδή κηρώδεις, όχι πολυμερείς μελάνες) και προορίζονται κυρίως για αγορά χαμηλής αξίας. Η βελγική θυγατρική εταιρεία Mutoh Europe N.V είναι απλώς εγκατάσταση συναρμολόγησης των ανταλλακτικών που παράγονται στην Ιαπωνία και, ως εκ τούτου, δημιουργεί ελάχιστη προστιθέμενη αξία στην Ευρώπη.
(28) Ο συντάκτης της "δεύτερης γνώμης" θεωρεί ότι δεν υπάρχει σημαντική συνεισφορά Ε & Α στον τομέα της εκτύπωσης με έγχυση μελάνης στην Ευρώπη και ότι η παραγωγή βασίζεται κυρίως στην Ε & Α που πραγματοποιείται στις Ηνωμένες Πολιτείες και την Ιαπωνία. Εκτιμά ότι η τεχνολογία που θα αναπτύξει η Océ είναι καινοτόμος, πρωτοποριακή και γενικότερου χαρακτήρα από άλλες τεχνολογίες εκτύπωσης.
Οι δευτερογενές αγορές για εκτυπωτέα και υλικά απεικόνισης
(29) Είναι απίθανο να νοθευτεί ο ανταγωνισμός σε αυτές τις ευρύτερες αγορές δεδομένου ότι η νέα τεχνολογία Océ δεν αντικαθιστά την τεχνολογία θερμικής και ηλεκτροστατικής εκτύπωσης. Και αυτό διότι: 1. η έγχρωμη εκτύπωση αποτελεί ένα εντελώς διαφορετικό συνδυασμό προϊόντος και αγοράς από την ασπρόμαυρη εκτύπωση, 2. η αγορά απεικόνισης γραφικών χρησιμοποιεί ειδικό χαρτί, ενώ η τεχνολογία της Océ θα χρησιμοποιεί σύνηθες χαρτί, 3. Ή ηλεκτροστατική εκτύπωση ήταν -μέχρι σήμερα- ταχύτερη από την εκτύπωση μεγάλου μορφότυπου με θερμοπλαστικά, 4. η τεχνολογία θερμικής μεταφοράς σπανίως χρησιμοποιείται για μεγάλους μορφότυπους.
Ο τύπος Ε & Α του σχεδίου
(30) Οι Κάτω Χώρες υποστηρίζουν ότι μια γενική περιγραφή του σχεδίου και των όρων "βιομηχανική έρευνα" και "δραστηριότητα ανάπτυξης σε προανταγωνιστικό στάδιο" περιλαμβάνεται στην αρχική κοινοποίηση και την επακόλουθη αλληλογραφία. Η ολλανδική κυβέρνηση ανέθεσε επίσης την εκπόνηση μελέτης προκειμένου ένας ανεξάρτητος εμπειρογνώμονας να καθορίσει την απόσταση του σχεδίου Ε & Α από το στάδιο της εμπορίας.
(31) Στη "δεύτερη γνώμη", ο συντάκτης αναφέρει εν γένει ότι το πρόγραμμα του σχεδίου καθορίζει ποιες δραστηριότητες είναι "βιομηχανική έρευνα" και ποιες "δραστηριότητες ανάπτυξης σε προανταγωνιστικό στάδιο". Αναφέρει ότι, την εποχή του "παράλληλου τεχνικού σχεδιασμού" (όλοι οι στόχοι Ε & Α επιδιώκονται ταυτόχρονα και με σαφή προσανατολισμό προς την αγορά/προϊόν), η διαχωριστική γραμμή μεταξύ των δύο όρων είναι ασαφής. Όμως, κατά την άποψη του, τα γεγονότα της κοινοποίησης περιγράφονται με τον ορθότερο τρόπο, και η μετάβαση μεταξύ των δύο σταδίων αναφέρεται επαρκώς στο πρόγραμμα του σχεδίου. Επιπλέον, ο προσανατολισμός της Ε & Α προς την αγορά και το προϊόν δεν πρέπει να παρερμηνεύεται ως προετοιμασία της παραγωγής.
(32) Οι Κάτω Χώρες σε μεταγενέστερο στάδιο, και ιδίως στη διάρκεια επίσκεψης υπαλλήλων της Επιτροπής στην εταιρεία, παρείχαν περαιτέρω εξηγήσεις και τεκμηρίωση όσον αφορά το χαρακτήρα Ε & Α του σχεδίου, συμπεριλαμβανομένης της επίδειξης ορισμένων σταδίων ανάπτυξης των ερευνητικών εγκαταστάσεων.
(33) Όσον αφορά το χαμηλό ποσοστό μη επιλέξιμου κόστους της Ε & Α που παραμένει μετά την περάτωση του τρέχοντος σχεδίου Ε & Α, οι Κάτω Χώρες επιβεβαίωσαν ότι το συγκεκριμένο κόστος ανέρχεται, όπως ανέφερε η Επιτροπή, σε 15,9 εκατ. ευρώ. Αποτελεί μέρος του πρόσθετου μη επιλέξιμου κόστους των 99,8 εκατ. ευρώ που απαιτείται για τη διάθεση του προϊόντος στην αγορά.
Προηγούμενη χρηματοδότηση της έρευνας μέχρι το 1997(10)
(34) Η Océ λαμβάνει δημόσια χρηματοδότηση για την ανάπτυξη τεχνολογιών πιεζοηλεκτρικών κεφαλών εκτύπωσης με έγχυση μελάνης από το 1987. Μέχρι το 1996, είχε χορηγηθεί συνολική ενίσχυση ύψους 4,2 εκατ. ευρώ για τρία σχέδια βάσει του εγκεκριμένου από την Επιτροπή καθεστώτος PBTS(11). Το σύνολο αυτής της Ε & Α θεωρήθηκε μελέτη σκοπιμότητας για το παρόν σχέδιο.
(35) Η Océ ουδέποτε κατασκεύασε στο εργαστήριο ένα πρώτο πρωτότυπο έγχρωμου εκτυπωτή με έγχυση μελάνης που να χρησιμοποιεί μελάνη θερμοπλαστικών και πιεζοηλεκτρικές κεφαλές εκτύπωσης μεγάλου μορφότυπου. Το μηχάνημα στο τέλος του χρηματοδοτούμενου από το PBTS σχεδίου σκοπιμότητας είχε μια συστοιχία 4×24 ακροφυσίων και διαχείριση "χωρίς χαρτί". Στο τέλος του 1997, κατασκευάστηκαν συστοιχίες με έγχυση μελάνης με 75 ακροφύσια ανά ίντσα (τρία ακροφύσια ανά χιλιοστόμετρο), ενώ οι πρώτες συστοιχίες με 96 ακροφύσια ανά ίντσα (τέσσερα ακροφύσια ανά χιλιοστόμετρο) παρήχθησαν στις αρχές του 1998. Στόχος ήταν η παραγωγή 2×128 ακροφυσίων (πέντε ακροφύσια ανά χιλιοστόμετρο συστοιχίας) μέχρι τα τέλη του 1998.
(36) Ο συντάκτης της "δεύτερης γνώμης" αποδοκιμάζει το γεγονός ότι όροι όπως "πρωτότυπο" δεν είναι επαρκώς καθορισμένοι, ιδίως σε ένα πλαίσιο υψηλής τεχνολογίας, και ως εκ τούτου επιτρέπονται παρερμηνείες. Κατά την άποψη του, ό,τι αντελήφθη από την περιγραφή του σχεδίου και ό,τι διαπίστωσε κατά την επίσκεψη του στην εταιρεία δεν μπορεί να περιγραφεί ως πρωτότυπο υπό την συνήθη έννοια του όρου.
Επιλεξιμότητα και ανάλυση του κόστους
(37) Όσον αφορά την ανάλυση του κόστους ετησίως, οι Κάτω Χώρες θεώρησαν κατ' αρχήν επαρκείς τις λεπτομέρειες που περιλαμβάνονται στο παράρτημα της αρχικής κοινοποίησης, όπου το κόστος υπολογίζεται ως συνολική τιμή ανά ανθρωποέτος Ε & Α. Κατόπιν όμως αιτήματος της Επιτροπής, οι Κάτω Χώρες διαβίβασαν, με επιστολές της 27ης Οκτωβρίου, της 12ης Νοεμβρίου και της 20ής Δεκεμβρίου 1999, συμπληρωματικά στοιχεία κοστολόγησης, και ιδίως δήλωση από ανεξάρτητο λογιστή. Ο λογιστής πιστοποιούσε, βάσει ανάλυσης των πραγματικών δαπανών για το 1997 και 1998, ότι το επιλέξιμο κόστος έχει αναληφθεί για το σχέδιο Cobalt και ότι η κοστολόγηση του σχεδίου ήταν ακριβής.
(38) Οι Κάτω Χώρες αναθεώρησαν το κόστος των κτηρίων. Το νέο εργαστήριο ήταν πράγματι απαραίτητο για το σχέδιο Cobalt, αλλά μόνον η προσωρινή χρησιμοποίηση του κτηρίου είναι επιλέξιμη για ενίσχυση. Δεν έχει προγραμματιστεί η παραγωγή εκτυπωτών σε βιομηχανική κλίμακα στο νέο εργαστήριο και μια τέτοια παραγωγή δεν είναι ακόμα εφικτή.
(39) Όσον αφορά την αγορά διπλωμάτων ευρεσιτεχνίας ή αδειών, λεπτομέρειες για τις μελλοντικές αγορές και το κόστος περιλαμβάνονται στο παράρτημα. Κατά την επίσκεψη υπαλλήλων της Επιτροπής στην εταιρεία, στις 25 Ιουνίου 1999, οι Κάτω Χώρες ανέφεραν ότι τα διπλώματα ευρεσιτεχνίας ήσαν απαραίτητα προκειμένου να εξασφαλιστεί ότι η Océ θα μπορούσε, ενδεχομένως, να προβεί σε εμπορική χρήση των ερευνητικών αποτελεσμάτων της. Δεν απαιτούνται για την τεχνκή πρόοδο του σχεδίου Ε & Α. Ο συντάκτης της "δεύτερης γνώμης" είχε καταλήξει νωρίτερα στα ίδια πορίσματα.
Κίνητρα
(40) Η Océ ξεκίνησε συστηματική έρευνα στον τομέα των τεχνολογιών εκτύπωσης με έγχυση μελάνης το 1986. Προηγουμένως, υλοποιούσε μόνο περιστασιακά σχέδια σχετικά με τις μελάνες έγχυσης. Στην αρχή της έρευνας, οι προσπάθειες εστιάζονταν κυρίως στην τυποποίηση μελάνης για την πιεζοηλεκτρική και θερμική εκτύπωση με έγχυση μελάνης, καίτοι έγιναν ορισμένες εργασίες σχετικά με την τεχνολογία συνεχούς εκτύπωσης με έγχυση μελάνης.
(41) Η προσθετικότητα του κόστους δύσκολα αποδεικνύεται για σχέδια Ε & Α που αναλαμβάνουν μεγάλες εταιρείες. Το επίπεδο έρευνας της Océ βελτιώθηκε λόγω υου σχεδίου (Cobalt, εκτιμούμενο σε αυξημένες επενδύσεις Ε & Α και μεγαλύτερο αριθμό απασχολούμενων ερευνητών. Επιπλέον, η προτεινόμενη ενίσχυση θα επιταχύνει και θα εντείνει την έρευνα. Με επιστολή της 25ης Μαρτίου 1999, οι Κάτω Χώρες επισήμαναν ότι λόγω της αβεβαιότητας σχετικά με τη χορήγηση της ενίσχυσης, ο αριθμός των πραγματικών ανθρωπομηνών την περίοδο 1997-1999 ήταν μόνο 270, αντί των προβλεπόμενων 475.
(42) Ο συντάκτης της "δεύτερης γνώμης" αναφέρει ότι ο συναφής τομέας της Τεχνολογίας μικροσυστημάτων χαρακτηρίζεται από συνεχή καινοτομία, με υαχείες αυξήσεις απόδοσης των προϊόντων. Κατά την άποψή του, κάθε συμμετέχων στην αγορά υποχρεούται να αναλάβει σημαντικές προσπάθειες Ε & Α για να παραμείνει στην αγορά.
(43) Όσον αφορά τους κινδύνους, ο συντάκτης της "δεύτερης γνώμης" υποστηρίζει ότι το σχέδιο Cobalt, εάν επιτύχει, θα αποτελέσει ένα "γιγάντιο άλμα" στην τεχνολογία της εκτύπωσης, αλλά το σχέδιο ενέχει επίσης εξαιρετικά υψηλούς κινδύνους λόγω της τεχνικής περιπλοκότητάς του.
IV. ΕΚΤΙΜΗΣΗ ΤΗΣ ΕΝΙΣΧΥΣΗΣ
Ενίσχυση υπό την έννοια του άρθρου 87 παράγραφος 1 της συνθήκης ΕΚ
(44) Το άρθρο 87 παράγραφος 1 τηξς συθήκης ΕΚ προβλέπει ότι ενισχύσεις που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές, εκτός αν η συνθήκη ορίζει άλλως.
(45) Η προτεινόμενη επιχορήγηση ύψους 22,7 εκατ. ευρώ αποτελεί ενίσχυση υπό την έννοια του άρθρου 87 παράγραφος 1 της συνθήκης ΕΚ εφόσον επιτρέπει στην επιχείρηση Océ NV να ελαφρύνει, μέσω κρατικών πόρων, μέρος του κόστους το οποίο διαφορετικά θα έπρεπε να καλύψει η ίδια.
(46) Όταν η οικονομική ενίσχυση από το κράτος ισχυροποιεί τη θέση μιας επιχείρησης σε σχέση με τους ανταγωνιστές της στην Κοινότητα, θεωρείται ότι επηρεάζει τον ανταγωνισμό. Οι ανταγωνιστές είναι εταιρείες που ανταγωνίζονται στις ίδιες αγορές προϊόντων. Οι εν λόγω αγορές καθορίζονται από τη δυνατότητα υποκατάστασης της ζήτησης των προϊόντων(12). Στην περίπτωση της Ε & Α, οι βασικές προς εξέταση αγορές είναι αυτές των προϊόντων που είναι αποτέλεσμα της Ε & Α και πιθανόν η αγορά δραστηριοτήτων Ε & Α καθαυτή. Οι άμεσες αγορές προϊόντων για το αποτέλεσμα της Ε & Α της Océ είναι εκτυπωτές CAD και η λεγόμενη αγορά απεικόνισης γραφικών. Δεδομένο·υ ότι υπάρχουν μικρότεροι ευρωπαίοι ανταγωνιστές στην αγορά εκτυπωτών και στην αγορά δραστηριοτήτων Ε & Α, η ενίσχυση που προτείνουν οι Κάτω Χώρες για την Océ θεωρείται ότι νοθεύει τον ανταγωνισμό υπό την έννοια του άρθρου 87 παράγραφος 1 της συνθήκης ΕΚ.
(47) Δεδομένου ότι υπάρχουν εντατικές εμπορικές συναλλαγές μεταξύ κρατών μελών στον τομέα των εκτυπωτών, καθώς και των επιμέρους στοιχείων και των υλικών εισροής και δευτερευόντων υλικών, η Επιτροπή θεωρεί ότι η ενίσχυση προς την Océ θα επηρεάσει τις συναλλαγές.
Εξαιρέσεις για χορήγηση ενίσχυσης στην Ε & Α βάσει του άρθρου 87 παράγραφος 3 στοιχείο γ) της συνθήκης ΕΚ
(48) Το άρθρο 8 παράγραφοι 2 και 3 της συνθήκης ΕΚ περιλαμβάνει ορισμένες εξαιρέσεις από την αρχή του ασυμβίβαστου με την κοινή αγορά.
(49) Δεδομένου ότι η προτεινόμενη ενίσχυση υπέρ της Océ είναι ενίσχυση στην Ε & Α, δεν καλύπτεται από τις εξαιρέσεις του άρθρου 87 παράγραφος 2. Ειδικότερα, η προτεινόμενη ενίσχυση δεν είναι ούτε α) ενίσχυση κοινωνικού χαρακτήρα προς μεμονωμένους καταναλωτές, ούτε β) ενίσχυση για την επανόρθωση ζημιών που προκαλούνται από θεομηνίες ή άλλα έκτακτα γεγονότα, ούτε γ) ενίσχυση προς την οικονομία ορισμένων περιοχών της Ομοσπονδιακής Δημοκρατίας της Γερμανίας. Επιπλέον, η ενίσχυση δεν χορηγείται σε περιφέρεια επιλέξιμη για περιφερειακή ενίσχυση βάσει της εξαίρεσης που αναφέρεται στο άρθρο 87 παράγραφος 3 στοιχείο α) ή γ). Τέλος, η εξαίρεση που αναφέρεται στο άρθρο 87 παράγραφος 3 στοιχείο β) σχετικά με σχέδια κοινού ευρωπαϊκού ενδιαφέροντος, δεν έχει εφαρμογή και οι Κάτω Χώρες δεν επιχείρησαν να αιτιολογήσουν την εφαρμοσιμότητά της.
(50) Συνεπώς, απομένει η εξαίρεση που αναφέρεται στο άρθρο 87 παράγραφος 3 στοιχείο γ) της συνθήκης ΕΚ όσον αφορά τις ενισχύσεις για τη διευκόλυνση ορισμένων οικονομικών δραστηριοτήτων, εφόσον δεν αλλοιώνουν τους όρους συναλλαγής σε βαθμό αντίθετο με το κοινό συμφέρον. Βάσει αυτής της διάταξης της συνθήκης, η Επιτροπή ενέκρινε το πλαίσιο Ε & Α, που καθοδηγεί τις εκτιμήσεις της για τις ενισχύσεις στην Ε & Α.
(51) Όταν εξετάζεται η δυνατότητα εφαρμογής του άρθρου 87 παράγραφος 3 στοιχείο γ) της συνθήκης ΕΚ, η Επιτροπή, σύμφωνα με το σημείο 3.6 του πλαισίου Ε & Α, δίνει ιδιαίτερη προσοχή στον τύπο της πραγματοποιούμενης έρευνας, στους δικαιούχους της ενίσχυσης, στην ένταση της ενίσχυσης και στην προσιτότητα των αποτελεσμάτων.
Εκτίμηση του τύπου της έρευνας
(52) Σύμφωνα με το σημείο 2.2 του κοινοτικού πλαισίου Ε & Α, όσο πλησιέστερα στο στάδιο της εμπορίας βρίσκεται η Ε & Α, τόσο σημαντικότερη ενδέχεται να είναι η νόθευση που επιφέρουν οι κρατικές ενισχύσεις στον ανταγωνισμό και τις συναλλαγές. Προκειμένου να καθοριστεί πόσο κοντά στο στάδιο της εμπορίας βρίσκεται η ενισχυόμενη Ε & Α, η εκτίμηση της Επιτροπής καθοδηγείται από τη διάκριση μεταξύ "βασικής έρευνας", "βιομηχανικής έρευνας" και "δραστηριότητας ανάπτυξης σε προανταγωνιστικό στάδιο".
(53) Οι Κάτω Χώρες πρότειναν τη χορήγηση ενίσχυσης στην Océ για τα δύο στάδια "βιομηχανική έρευνα" και "δραστηριότητα ανάπτυξης σε προανταγωνιστικό στάδιο". Αμφότεροι οι όροι ορίζονται στο παράρτημα Ι του κοινοτικού πλαισίου Ε & Α. Ως "βιομηχανική έρευνα" νοείται η σχεδιαζόμενη έρευνα ή η αυστηρή εξέταση που αποσκοπεί στην απόκτηση νέων γνώσεων, με στόχο οι γνώσεις αυτές να είναι χρήσιμες για την ανάπτυξη νέων προϊόντων, διαδικασιών ή υπηρεσιών ή για την επίτευξη σημαντικής βελτίωσης των υφιστάμενων προϊόντων, διαδικασιών ή υπηρεσιών. Ως "δραστηριότητα ανάπτυξης σε προανταγωνιστικό στάδιο" νοείται η διαμόρφωση των αποτελεσμάτων της βιομηχανικής έρευνας σε ένα πρόγραμμα, διάταξη ή σχέδιο για νέα, τροποποιημένα ή βελτιωμένα προϊόντα, διαδικασίες ή υπηρεσίες, συμπεριλαμβανομένης της δημιουργίας ενός πρώτου πρωτότυπου που δεν μπορεί να αποτελεί αντικείμενο εμπορικής χρήσης.
(54) Όπως αποσαφηνίζεται στο παράρτημα Ι, οι ορισμοί αυτοί είναι ενδεικτικοί και αποσκοπούν απλώς να συνδράμουν το κράτος μέλος στη διατύπωση της κοινοποίησής του. Η Επιτροπή, στην επιστολή της 12ης Μαΐου 1998 προς τις Κάτω Χώρες, υπενθύμισε ρητώς ότι εναπόκειται στις Κάτω Χώρες να αποδείξουν ότι το προς ενίσχυση σχέδιο εμπίπτει στο πεδίο αυτών των ορισμών.
(55) Οι Κάτω Χώρες υπέβαλαν το σχέδιο Ε & Α βάσει των πέντε επιμέρους κεφαλαίων 1. Πιεζοηλεκτρικές κεφαλές εκτύπωσης, 2. Τεχνολογία παραγωγής κεφαλών εκτύπωσης, 3. Μελάνες θερμοπλαστικών, 4. Ολοκλήρωση του σχεδιασμού και της διαδικασίας παραγωγής εκτυπωτών και 5. Θέματα πρώτης γραμμής. Για εκάστο των επιμέρους κεφαλαίων, τα δύο στάδια έρευνας "βιομηχανική έρευνα" και "δραστηριότητα ανάπτυξης σε προανταγωνιστικό στάδιο" επεξηγούνται με κατάλογ δραστηριοτήτων. Το κόστος καθορίζεται μόνον ανά επιμέρους κεφάλαιο και στάδιο έρευνας.
(56) Κατά την κίνηση της επίσημης διαδικασίας εξέτασης, η Επιτροπή διατύπωσε σοβαρές αμφιβολίες όσον αφορά την ολλανδική ταξινόμηση σε στάδια έρευνας. Η Επιτροπή επησημαίνει ότι οι περιγραφές των δραστηριοτήτων σύμφωνα με τα επιμέρους κεφάλαια δεν ήσαν αυτεξήγητες όσον αφορά τους όρους που χρησιμοποιούνται στο κοινοτικό πλαίσιο Ε & Α. Ειδικότερα, οι περιγραφές των δραστηριοτήτων βάσει της "δραστηριότητας αναπτυξης σε προανταγωνιστικό στάδιο" έχουν κοινά χαρακτηριστικά με δραστηριότητες ανάπτυξης του προϊόντος στο στάδιο της προετοιμασίας για παραγωή σε σειρά. Παραδείγματα αναφερόμενων στοιχείων είναι: ανάπτυξη ενός συστήματος κοστολόγησης της παραγωγής· ανάπτυξη συσκευασίας αδιαπέραστης από τη σκόνη για τις μελάνες· τακτική παρακολούθηση της ποιότητας και της αξιοπιστίας της εκτύπωσης και των τομέων λειτουργίας· καθορισμός ενός προτύπου έγχρωμης αναπαραγωγής και δημιουργία διεπαφής με τον σαρωτή.
(57) Ο συντάκτης της "δεύτερης γνώμης" που υποβλήθηκε στις 11 Νοεμβρίου 1998, ένας εμπειρογνώμονας στο πεδίο της τεχνολογίας μικροσυστημάτων, αναφέρει ότι, αφού εξέτασε το πρόγραμμα του σχεδίου και επισκέφθηκε της εταιρεία, θεωρεί ότι η διάκριση μεταξύ "βιομηχανικής έρευνας" και "δραστηριότητας ανάπτυξης σε προανταγωνιστικό στάδιο" αναφέρεται κατά τον ορθότερο τρόπο στο πρόγραμμα του σχεδίου. Η Επιτροπή επισημαίνει ότι δεν υπάρχει ορισμός των χρησιμοποιούμενων όρων ούτε ειδική αναφορά στη χρήση των όρων του κοινοτικού πλαισίου Ε & Α. Επιπλέον, ο συντάκτης αναφέρει ότι δεν γνωρίζει την τρέχουσα έρευνα σε άλλες εταιρείες και η άποψή του για το τρέχον επίπεδο της τεχνολογίας βασίζεται κυρίως στα στοιχεία που του γνωστοποίησε η Océ. Δεν έχει συνολική εικόνα της κατάστασης των διπλωμάτων ευρεσιτεχνίας στο συγκεκριμένο τομέα. Τέλος, αναφέρει ότι, στην περίπτωση "παράλληλου μηχανικού σχεδιασμού" (όλοι οι στόχοι Ε & Α επιδιώκονται ταυτόχρονα και με σαφή προσανατολισμό προς την αγορά/προϊόν), η διαχωριστική γραμμή μεταξύ των δύο όρων είναι ασαφής.
(58) Η Επιτροπή θεωρεί τις αναφορές της δεύτερης γνώμης μη επαρκείς για το μετριασμό των αμφιβολιών που διατύπωσε κατά την κίνηση της επίσημης διαδικασίας εξέτασης. Ειδικότερα, η Επιτροπή δεν μπορεί να συνάγει επαρκή αποδεικτικά στοιχεία από την έκθεση ώστε να προβεί σε διάκριση μεταξύ των δύο σταδίων έρευνας "βιομηχανική έρευνα" και "δραστηριότητα ανάπτυξης σε προανταγωνιστικό στάδιο" στο πρόγραμμα του σχεδίου.
(59) Δεδομένου ότι οι Κάτω Χώρες δεν έχουν καθορίσει σαφώς τον τύπο της προς υλοποίηση Ε & Α ή την εγγύτητα με το στάδιο της εμπορίας, η Επιτροπή εξέτασε το ιδιαίτερο πλαίσιο του σχεδίου Ε & Α της Océ. Αξιολογήθηκαν τρεις παράγοντες αποφασιστικής σημασίας που συνοψίζονται ως εξής: 1. προηγούμενη Ε & Α που πραγματοποίησε η εταιρεία στο συγκεκριμένο τομέα, ώστε να προσδιοριστεί επακριβώς η έναρξη του σχεδίου Cobalt· 2. η προτεινόμενη δομή κόστους του σχεδίου, ώστε να εξεταστούν τα τελικά στάδια της Ε & Α· 3. το τρέχον επίπεδο της τεχνολογίας, ώστε οι προσπάθειες της Océ να εξεταστούν συγκριτικά προς τις γενικές τάσεις της Ε & Α και των προϊόντων στο συγκεκριμένο τομέα.
Εκτίμηση της προηγούμενης Ε & Α που πραγματοποίησε η Océ στο συγκεκριμένο τομέα
(60) Σύμφωνα με τις Κάτω Χώρες, η Océ ξεκίνησε συστηματική έρευνα στις τεχνολογίες εκτύπωσης με έγχυση μελάνης το 1986. Από το 1987, Océ επωφελείται κρατικών ενισχύσεων για την ανάπτυξη τεχνολογιών πιεζοηλεκτρικών κεφαλών εκτύπωσης με έγχυση μελάνης, λαμβάνοντας επιδοτήσεις ύψους 4,2 εκατ. ευρώ μέχρι το 1996. Τα ακόλουθα αποτελούν λεπτομερέστερη περιγραφή, σύμφωνα με τα στοιχεία που γνωστοποίησαν οι Κάτω Χώρες.
(61) Το 1987, χορηγήθηκε επιδότηση ύψους 0,1 εκατ. ευρώ για το σχέδιο "Πιεζοηλεκτρικά υλικά για χρήση σε συστοιχίες πολλαπλών ακροφυσίων για εκτύπωση με έγχυση μελάνης". Το σχέδιο καθόριζε τα χαρακτηριστικά ενός πιεζοηλεκτρικού υλικού για χρήση σε συστοιχίες έγχυσης μελάνης με 16 ακροφύσια ανά χιλιοστό μετρό.
(62) Το 1991, χορηγήθηκε επιδότηση ύψους 0,9 εκατ. ευρώ βάσει του καθεστώτος PBTS για το σχέδιο "Νέες τεχνολογίες εκτύπωσης με έγχυση μελάνης για έγχρωμη αντιγραφή και εκτύπωση". Το σχέδιο εστιαζόταν στην ανάπτυξη μιας συστοιχίας με πολλαπλά ακροφύσια υψηλής πυκνότητας, στην αλληλεπίδραση μεταξύ της συστοιχίας και των μελανών και στην ανάπτυξη μελανών θερμοπλαστικών και μελανών ύδατος-λατέξ.
(63) Το 1994, χορηγήθηκε επιδότηση ύψους 3,2 εκατ. ευρώ για ένα σχέδιο που κάλυπτε την περίοδο 1994-1996, σχετικά με την "εκτύπωση με έγχυση μελάνης" που αποσκοπούσε στην ανάπτυξη μιας τεχνολογίας πιεζοηλεκτρικών κεφαλών εκτύπωσης με έγχυση μελάνης θερμοπλαστικών σε θερμοκρασία περίπου 120° C. Το σχέδιο περιλάμβανε ολοκληρωμένες εργασίες για σχέδια συστοιχιών εκτύπωσης με έγχυση μελάνης από ορισμένες μεταβλητές και δοκιμαστικές συστοιχίες που βασίζονταν στη μελέτη της συμπεριφοράς έγχυσης.
Πραγματοποιήθηκαν εργασίες σχετικά με τεχνικές παραγωγής διαύλων μελάνης (στο εσωτερικό της συστοιχίας) χρησιμοποιώντας μικρό μηχανική, μεθόδους φωτολιθογραφίας και χαρακτικής και ηλεκτρομόρφωση. Αναπτύχθηκαν τεχνολογίες συναρμογής με σκοπό τη σύνδεση των πιεζοηλεκτρικών υλικών μεταξύ τους, καθώς και με τα υποστρώματα.
Πραγματοποιήθηκαν εργασίες σχετικά με το πριόνισμα και τη χύτευση πιεζοηλεκτρικών υλικών και, κατόπιν προκαταρκτικής μελέτης, έγινε η οριστική επιλογή των πιεζοηλεκτρικών υλικών. Μελετήθηκαν αλληλοσυνδέσεις μεταξύ των πιεζοηλεκτρικών στοιχείων και των ηλεκτρονικών στοιχείων ελέγχου και επιλέγη μία τεχνολογία σύνδεσης. Το 1996, πραγματοποιήθηκε σε περιορισμένη κλίμακα η παραγωγή μεγάλων δοκιμαστικών συστοιχιών (με 2×128 ακροφύσια).
Πραγματοποιήθηκαν εργασίες σχετικά με τα υλικά συστοιχιών, συμπεριλαμβανομένης της σταθερότητας των πιεζοηλεκτρικών υλικών και της χημικής διάβρωσης από τη μελάνη, καθώς και με διαδικασίες κόλλησης και ηλεκτροκόλλησης.
Πραγματοποιήθηκαν εργασίες σχετικά με μελάνες θερμοπλαστικών συμπεριλαμβανομένης της ανάπτυξης τυποποιημένης μελάνης, της αλληλεπίδρασης μελανών με την κεφαλή εκτύπωσης και της ποιότητας της εκτύπωσης και του χρώματος. Εντοπίστηκαν νέες κατευθύνσεις για την ανάπτυξη μελανών θερμοπλαστικών.
Πραγματοποιήθηκαν εργασίες σχετικά με την αφαίρεση του αέρα από τις διαύλους μελάνης στην κεφαλή εκτύπωσης και στο σύστημα μελάνης. Δοκιμάστηκε η τροφοδοσία μελάνης στη συστοιχία και η θέρμανση ολόκληρης της κεφαλής εκτύπωσης. Κατασκευάστηκε μια συνολική δοκιμαστική συναρμολόγηση που μπορούσε να χρησιμοποιηθεί για εκτύπωση από κύλινδρο πλάτους ΑΟ. Επρόκειτο για πλήρη έγχρωμη εκτύπωση με χρήση τεσσάρων μικρών συστοιχιών.
(64) Η Επιτροπή επισημαίνει ότι, από το 1996, η εταιρεία είχε αναπτύξει και ολοκληρώσει, με κρατικές επιδοτήσεις, βασικές τεχνολογίες και επιμέρους στοιχεία εκτυπωτών σε ένα μοντέλο εκτυπωτή κατασκευασμένο στο εργαστήριο. Όμως, οι Κάτω Χώρες διευκρίνησαν ότι η Océ ουδέποτε κατασκεύασε στο εργαστήριο πρώτο πρωτότυπο ενός έγχρωμου εκτυπωτή με έγχυση μελάνης για εκτύπωση μεγάλου μορφότυπου χρησιμοποιώντας μελάνες θερμοπλαστικών και πιεζοηλεκτρικές κεφαλές εκτύπωσης. Το μηχάνημα στο τέλος του χρηματοδοτούμενου από το PBTS σχεδίου σκοπιμότητας είχε μόνο συστοιχία με 4×24 ακροφύσια και διαχείριση "χωρίς χαρτί".
(65) Για την εκτίμηση των επιτευγμάτων του προηγούμενου σχεδίου μέχρι το 1996 συγκριτικά προς τις περιγραφές για το σχέδιο Cobalt, η Επιτροπή συγκέντρωσε πληροφορίες σχετικά με την κατάσταση κατά την έναρξη του σχεδίου, ώστε να είναι σε θέση να αξιολογήσει τις επιπλέον προκλήσεις Ε & Α που θέτει το σχέδιο Cobalt.
(66) Οι Κάτω Χώρες ανέφεραν ότι, στα τέλη του 1997, η Océ κατασκεύασε συστοιχίες έγχυσης μελάνης με 75 ακροφύσια ανά ίντσα (τρία ακροφύσια ανά χιλιοστόμετρο) και οι πρώτες συστοιχίες με 96 ακροφύσια ανά ίντσα (τέσσερα ακροφύσια ανά χιλιοστόμετρο) παρήχθησαν στις αρχές του 1998. Αφετέρου, ο στόχος του σχεδίου Cobalt ήταν η παραγωγή συστοιχίας με 2×128 ακροφύσια (συστοιχία με πέντε ακροφύσια ανά χιλιοστόμετρο) μέχρι τα τέλη του 1998.
(67) Από τα στοιχεία που γνωστοποίησαν οι Κάτω Χώρες, μετά τη σύγκριση των τεχνικών χαρακτηριστικών των σχεδίων, η Επιτροπή συμπέρανε ότι οι βασικές επιπλέον τεχνολογικές προκλήσεις που θέτει το σχέδιο Cobalt, πέραν αυτών των προηγούμενων σχεδίων, αφορούν καταρχήν την περιπλοκότητα που συνεπάγεται η παραγωγή υψηλότερων πυκνοτήτων ακροφυσίων και τον έλεγχο των γειτονικών παρεμβολών που δημιουργούνται μεταξύ των ακροφυσίων. Η δεύτερη πρόκληση αφορά τον έλεγχο της διαβρωτικότητας των υλικών όταν εκτίθενται σε μελάνες πολυμερών σε θερμοκρασία 130° C. Η τρίτη πρόκληση συνίσταται στο ότι η τεχνολογία πρέπει να είναι κατάλληλη για εφαρμογή σε κανονικό χαρτί. Η τέταρτη πρόκληση αφορά μια αποτελεσματική ως προς το κόστος τεχνολογία παραγωγής.
(68) Η επίσκεψη υπαλλήλων της Επιτροπής στην εταιρεία συνέβαλε στην επιβεβαίωση των ανωτέρω πληροφοριών σχετικά με τις προόδους του σχεδίου και τις τεχνολογικές προκλήσεις. Όμως, δεν οδήγησε στο συμπέρασμα ότι ορισμένες από τις δραστηριότητες Ε & Α μπορούν να χαρακτηριστούν ως "βιομηχανική έρευνα" υπό την έννοια του κοινοτικού πλαισίου Ε & Α.
(69) Η Επιτροπή συμπεραίνει ότι το σχέδιο Cobalt υπερβαίνει τα επιτεύγματα των προηγούμενων σχεδίων.
Εκτίμηση της διάρθρωσης του κόστους ολόκληρου του σχεδίου
(70) Λαμβάνοντας υπόψη τα προηγούμενα αποτελέσματα Ε & Α της Océ στον τομέα των έγχρωμων εκτυπωτών με πιεζοηλεκτρικές κεφαλές έγχυσης μελάνης θερμοπλαστικών για εκτύπωση μεγάλου μορφότυπου, η Επιτροπή προβαίνει σε εκτίμηση της διάρθρωσης του κόστους του σχεδίου Cobalt προκειμένου να καθοριστεί επακριβώς το στάδιο για το οποίο το κόστος φέρεται ως επιλέξιμο για τη συνολική ανάπτυξη του προϊόντος.
(71) Στην αρχική κοινοποίηση της 18ης Δεκεμβρίου 1996, οι Κάτω Χώρες ανέφεραν ότι οι υπόλοιπες δραστηριότητες για την ανάπτυξη τελικού προϊόντος θα ξεκινήσουν από τα μοντέλα και τα πρωτότυπα που κατασκευάζονται στο εργαστήριο και θα οδηγήσουν στον οριστικό σχεδιασμό του εκτυπωτή, συμπεριλαμβανομένων των εργαλείων και άλλων μέσων παραγωγής. Το κόστος αυτού του σταδίου ανέρχεται περίπου σε 15,9 εκατ. ευρώ.
(72) Η Επιτροπή ζήτησε να αιτιολογηθούν οι λόγοι για τους οποίους περίπου το 80 % του συνολικού κόστους κρίθηκε επιλέξιμο για την Ε & Α. Στην απάντηση της 28ης Μαΐου 1997, οι Κάτω Χώρες ανακοίνωσαν νέο συνολικό κόστος του σχεδίου για την περίοδο μέχρι τη διάθεση του προϊόντος στην αγορά. Το συγκεκριμένο κόστος ανερχόταν σε 202 εκατ. ευρώ αντί των 118 εκατ. ευρώ που προβλέπονταν αρχικά για το σχέδιο. Το πρόσθετο μη επιλέξιμο κόστος περιλάμβανε επενδύσεις για την παραγωγή, τη διάθεση στην αγορά και τις υπηρεσίες. Οι Κάτω Χώρες επιβεβαίωσαν σε μεταγενέστερο στάδιο αυτά τα ποσά: μόνο το 15 % του πρόσθετου κόστους της Ε & Α προβλέπεται για την περίοδο μετά την περάτωση του σχεδίου Cobalt. Το ποσό των 15,9 εκατ. ευρώ εμπίπτει εντός του πεδίου του προαναφερόμενου επακόλουθου κόστους των 99,8 εκατ. ευρώ πριν από τη διάθεση του προϊόντος στην αγορά.
(73) Η Επιτροπή συμπεραίνει ότι οι Κάτω Χώρες προστίθενται να χορηγήσουν ενίσχυση για την κάλυψη του κόστους του σχεδίου μέχρι ενός σταδίου πέραν του οποίου θα απαιτούνται πλέον ελάχιστα έξοδα ανάπτυξης, δηλαδή μέχρι το στάδιο εκείνο πουο προηγείται της προετοιμασίας της παραγωγής σε σειρά και της διάθεσης στην αγορά ενός τελικού προϊόντος.
Εκτίμηση του τρέχοντος επιπέδου της τεχνολογίας
(74) Η ανάλυση του τρέχοντος επιπέδου της τεχνολογίας επιδιώκει δύο στόχους. Καταρχήν, μπορεί να καθορίσει τις τεχνολογικές προκλήσεις της εξεταζόμενης Ε & Α, εκτιμώντας τηςν Ε & Α άλλων εταιρειών που πραγματοποιούν συγκρίσιμες εργασίες. Δεύτερον, η ανάλυση λαμβάνει υπόψη τις εργασίες Ε & Α ανταγωνιστών στην αγορά του προϊόντος. Η εξέταση αυτή συμβάλλει στην αξιολόγηση της δυναμικής της ανάπτυξης της αγοράς και τοιουτοτρόπως εντάσσει την προσπάθεια της Océ στην προοπτική των γενικών τάσεων της Ε & Α και των προϊόντων στο συγκεκριμένο τομέα.
(75) Όσον αφορά τις τεχνολογικές εξελίξεις, υπάρχουν αρκετές άλλες εταιρείες που αναπτύσσουν πιεζοηλεκτρικοές κεφαλές εκτύπωσης με μελάνη θερμοπλαστικών και μελάνες, οι οποίες φαίνεται να αντιμετωπίζουν συγκρίσιμες τεχνολογικές προκλήσεις. Οι Κάτω Χώρες επισημαίνουν ότι οι μελάνες θερμοπλαστικών πολυμερών του σχεδίου της Océ έχουν διαφορετικά χαρακτηριστικά από τις μελάνες θερμοπλαστικών με βάση τη ρητίνη που χρησιμοποιούν άλλες εταιρείες που αναπτύσσουον τα ίδια προϊόντα. Ειδικότερα, η διαβρωτικότητα των μελανών σε θερμοκρασία 130 °C αποτελεί πρόσθετη πρόκληση. Ωστόσο, η Επιτροπή δεν έχει λάβει στοιχεία που να τεκμηριώνουν αυτή την άποψη, παρά το σχετικό αίτημά της. Ο συντάκτης της "δεύτερης γνώμης" δεν σχολιάζει το συγκεκριμένο θέμα.
(76) Από τις πληροφορίες που έχει στη διάθεσή της, η Επιτροπή συμπεραίνει όιτ καίτοι το σχέδιο Cobalt περιλαμβάνει ειδικά χαρακτηριστικά μελάνης, δικαιολογείται η σύγκριση των τεχνολογικών προκλήσεων του σχεδίου Cobalt με την πλησιέστερη εναλλακτική λύση: την ανάπτυξη άλλων εκτυπωτών μελάνης θερμοπλαστικών και κεφαλών εκτύπωσης. Οι εκτυπωτές έγχυσης μελάνης θερμοπλαστικών πρωτοεμφανίστηκαν στην αγορά στα μέσα της δεκαετίας του 1980(13). Ήδη από το 1995, υπερσύγχρονοι έγχρωμοι εκτυπωτές έγχυσης μελάνης θερμοπλαστικών με βάση την πιεζοηλεκτρική τεχνολογία κυκλοφορούσαν στην αγορά εκτυπωτών γραφείου(14) (βλέπε πίνακα 1). Όπως υποστηρίζεται, οι εκτυπωτές Tektronix και Mutoh, που εμφανίστηκαν το 1996 και 1997, δεν χρειάζονται υλικό εκτύπωσης με ειδικό επίχρισμα και έχουν ικανότητα εκτύπωσης σχεδίου σε οποιοδήποτε υλικό από περγαμηνή μέχρι βινίλιο και ύφασμα. Ο εκτυπωτής Mutoh HJ-800 μπορεί να τυπώσει ένα πόστερ (33x44 ίντσες) σε 300 dpi σε περίπου 12 λεπτά (τυποποιημένη μέθοδος). Ο Display Maker, που κυκλοφόρησε το 1996, τυπώνει ένα πόστερ με ποιότητα φωτογραφίας σε περίπου έξι λεπτά. Η τεχνολογία εξελίσσεται με γοργούς ρυθμούς και οι ταχύτητες εκτύπωσης έχουν έκτοτε αυξηθεί εμφανώς(15). Άλλες μεγάλες εταιρείες που αναπτύσσουν τα ίδια προϊόντα είναι οι Spectra, Brother και Daaproducts.
Πίνακας
Έγχρωμοι πιεζοηλεκτρικοί εκτυπωτές με έγχυση μελάνης θερμοπλαστικών για την εκτύπωση μεγάλου μορφότυπου
ΘΕΣΗ ΠΙΝΑΚΑ
(77) Όσον αφορά τις εξελίξεις στην αγορά, οι εκτυπωτές μεγάλου μορφότυπου για εφαρμογές γραφικών απεικόνισης που βασίζονται σε υγρές μελάνες βρίσκονται σήμερα σε καλύτερη θέση από τους εκτυπωτές έγχυσης στερεάς μελάνης. Οι εκτυπωτές που βασίζονται σε πιεζοηλεκτρικές τεχνολογίες έγχυσης μελάνης και αυτοί που βασίζονται θερμικές πιεζοηλεκτρικές τεχνολογίες έγχυσης μελάνης κατέχουν σήμερα σταθερή θέση στην αγορά και ανταγωνίζονται μεταξύ τους. Τόσο οι εταιρείες που αναπτύσσουν στερεές μελάνες όσο και αυτές που αναπτύσσουν υγρές μελάνες στοχεύουν σε συγκρίσιμες προδιαγραφές του προϊόντος(16).
(78) Όσον αφορά τις εταιρείες που εστιάζονται στα βασικά επιμέρους στοιχεία, κεφαλές εκτύπωσης ή/και μελάνες, υπάρχουν ευρωπαίοι ανταγωνιστές που αναπτύσουν συγκρίσιμα στοιχεία ως εμπορεύσιμα προϊόντα. Η Modular Ink Technology (Σουηδία) αναπτύσσει και κατασκευάζει πιεζοηλεκτρικές κεφαλές εκτύπωσης υψηλής απόδοσης. Σε συνδυασμό με ειδικά τυποποιημένες μελάνες, οι συγκεκριμένες κεφαλές εκτύπωσης μπορούν να χρησιμοποιηθούν σε πολυάριθμες εφαρμογές εκτύπωσης, συμπεριλαμβανομένων έγχρωμων εκτυπωτών γραφικών μεγάλυ μορφότυπου. Επί παραδείγματι, οι κεφαλές εκτύπωσης PiezoJet χρησιμοποιούνται στους έγχρωμους εκτυπωτές μεγάλου μορφότυπου με έγχυσης μελάνης PiezoPrint 5000 και VivaGrafX για γραφικές εφαρμογές. Η Xaar plc. (Ηνωμένο Βασίλειο) αναπτύσσει πιεζοηλεκτρικές κεφαλές εκτύπωσης με έγχυση μελάνης και μελάνες που επιτρέπουν την εκτύπωση με ποιότητα φωτογραφίας υψηλής ταχύτητας. Μέσω της θυγατρικής της XaarJet, η Xaar θα κατασκευάσει κεφαλές εκτύπωσης για ειδικές εφαρμογές χαμηλής αξίας και θα αναπτύξει μελάνες εκτύπωσης για ευρεία ποικιλία υλικών, συμπεριλαμβανομένων χαρτίου, χαρτονιού, πλαστικών και μετάλλου. Μέσω της θυγατρικής της Xaar Technology, ηη εταιρεία εκχωρεί την τεχνολογία της σε κατασκευαστές εξοπλισμού με διαφορετικό φάσμα προϊόντων, συμπεριλαμβανομένων των έγχρωμων εκτυπωτών μεγάλου μορφότυπου. Η XenniaTechnology Ltd (Ηνωμένο Βασίλειο) κατέχει κορυφαία θέση στην ανάπτυξη μελανών για βιομηχανική και εμπορική εκτύπωση με έγχυση μελάνης.
(79) Η ανάλυση των τεχνολογικών τάσεων και των τάσεων της αγοράς κατέστησε εμφανές ότι τα χαρακτηριστικά του εκτυπωτή έγχυσης μελάνης θερμοπλαστικών για μεγάλο μορφότυπο που ανέπτυξε η Océ 1. περιγράφουν τις τεχνολογικές προκλήσεις που αντιμετωπίζουν άλλες εταιρείες με συγκρίσιμο τρόπο και 2. αποτελούν γενικούς στόχους ανάπτυξης του προϊόντος για πολλές εταιρείες που αναπτύσσοουν εκτυπωτές με έγχυση μελάνης ή επιμέρους στοιχεία για έγχρωμες εφαρμογές γραφικών.
(80) Όντως ορισμένοι από τους αναφερόμενους στόχους ανάπτυξης του εκτυπωτή Océ δεν προχωρούν συγκριτικά προς την υπάρχουσα τεχνολογία, επί παραδείγματι, η ανάπτυξη συστοιχιών έγχυσης μελάνης (2x128 ακροφύσια) με πυκνότητα ολοκλήρωσης τεσσάρων ακροφυσίων ανά χιλιοστόμετρο που είναι κατάλληλες για χρήση με μελάνες θερμοπλαστικών. Ένας άλλος εμπορικά βιώσιμος εκτυπωτής για εφαρμογές γραφείου χρησιμοποιεί ράβδους νέας στερεάς μελάνης με βάση τη ρητίνη και έχει νέα κεφαλή εκτύπωσης με 448 ακροφύσια, ισοκατανεμημένα μεταξύ των τεσσάρων χρωμάτων της διαδικασίας. Η XaarJet προσφέρει κεφαλές εκτύπωσης 70 mm με 500 ή 1000 ακροφύσια, που αντιστοιχούν σε πυκνότητες ακροφυσίων περίπου επτά και δεκατέσσερα ακροφύσια ανά χιλιοστόμετρο, αντίστοιχα. Η πυκνότητα αυτή είναι τριπλάσια και πλέον της πυκνότητας ακροφυσίων που ευελπιστεί να επιτύχει η Océ.
(81) Η Επιτροπή συμπεραίνει ότι οι τεχνολογικές προκλήσεις που αντιμετωπίζει η εταιρεία αντιστοιχούν, από πολλές απόψεις, στις γενικές προκλήσεις Ε & Α των ανταγωνιστών, που όλοι τους μετέχουν στην πρόοδο της σχετικής τεχνολογίας. Ο συντάκτης της "δεύτερης γνώμης" επιβεβαίωσε την υψηλή ταχύτητα ανάπτυξης του τομέα και ότι ο συναφής τομέας της τεχνολογίας μικροσυστημάτων χαρακτηρίζεται από συνεχή καινοτομία με ταχέως αυξανόμενη απόδοση. Κατά την άποψη του, που επιβεβαιώνουν οι Κάτω Χώρες, κάθε συμμετέχων στην αγορά υποχρεούται να καταβάλει σημαντικές προσπάθειες για να παραμείνει στην αγορά.
(82) Το γεγονός ότι συγκρίσιμα προϊόντα βρίσκονται ήδη στην αγορά, έχοντας ως βασικές διαφορές την ταχύτητα εκτύπωσης και τα χαρακτηριστικά της μελάνης, αποτελεί δείκτη για την Επιτροπή ότι το σχέδιο Ε & Α της Océ πρέπει να θεωρηθεί ότι βρίσκεται κοντά στο στάδιο της εμπορίας.
Συμπεράσματα της εκτίμησης σχετικά με την εγγύτητα στο στάδιο της εμπορίας
(83) Οι ανωτέρω εκτιμήσεις καθιστούν εμφανές ότι:
α) η Océ πραγματοποίησε σημαντικές προόδους σε προηγούμενες εργασίες Ε & Α για το ίδιο θέμα.
β) οι Κάτω Χώρες σχεδιάζουν να επιδοτήσουν εργασίες μέχρι τα πολύ προχωρημένα στάδια του σχεδίου, καλύπτοντας το 85 % του συνολικού κόστους πριν το στάδιο της προετοιμασίας για την παραγωγή σε σειρά και τη διάθεση στην αγορά,
γ) το τρέχον επίπεδο τεχνολογίας της Ε& Α της Océ αντιστοιχεί στις τεχνολογικές προκλήσεις άλλων εταιρειών και το σχέδιο Cobalt της Océ αντιστοιχεί στη γενική τάση ανάπτυξης προϊόντων στο συγκεκριμένο τομέα.
(84) Η Επιτροπή, συνεκτιμώντας αυτά τα στοιχεία, συμπεραίνει ότι οι δραστηριότητες ανάπτυξης της Océ βρίσκονται κοντά στο στάδιο της εμπορίας υπό την έννοια του σημείου 2.2 του κοινοτικού πλαισίου Ε & Α. Οι ισχυρισμοί των Κάτω Χωρών ότι η ανάπτυξη πιεζοηλεκτρικών κεφαλών εκτύπωσης για χρήση με μελάνες θερμοπλαστικών είναι καινοτόμος και πρωτοποριακή δεν μπορούν να θεωρηθούν επαρκείς για την ταξινόμηση της Ε & Α ως "βιομηχανική έρευνα", ευρισκόμενη τοιουτοτρόπως λιγότερο κοντά στο σταοιο της εμπορίας.
(85) Όμως, μπορεί να συναχθεί το συμπέρασμα ότι η Océ υλοποιεί "δραστηριότητα ανάπτυξης σε προανταγωνιστικό στάδιο", λόγω των τεχνικών προκλήσεων του σχεδίου, όπως αναφέρεται στις αιτιολογικές σκέψεις 67 και 68 ανωτέρω, σε τρεις τομείς: 1. αυξημένες πυκνότητες ακροφυσίων και οι γειτονικές παρεμβολές τους, 2. η διαβρωτικότητα των πολυμερών μελανών, 3. το γεγονός ότι η τεχνολογία πρέπει να είναι κατάλληλη για εφαρμογή σε κανονικό χαρτί και 4. ανακάλυψη μιας τεχνολογίας παραγωγής αποτελεσματικής ως προς το κόστος. Ως εκ τούτου, η Επιτροπή εκτιμά ότι η επιτρεπτή ένταση της ενίσχυσης μπορεί να καθοριστεί σε τουλάχιστον 25 % για ολόκληρο το σχέδιο, εφόσον αυτή θα ήταν η επιτρεπτή ένταση της ενίσχυσης εάν ολόκληρο το σχέδιο Cobalt αποτελείτο από Ε & Α στο στάδιο της "δραστηριότητας ανάπτυξης σε προανταγωνιστικό στάδιο" σύμφωνα με το παράρτημα Ι του κοινοτικού πλαισίου Ε & Α.
Εκτίμηση του επιλέξιμου κόστους
(86) Κατά την κίνηση της διαδικασίας εξέτασης, η Επιτροπή ζήτησε από τις Κάτω Χώρες να αιτιολογήσουν καλύτερα την επιλεξιμότητα του κόστους των 93,6 εκατ. ευρώ σύμφωνα με το παράρτημα II του κοινοτικού πλαισίου Ε & Α, ειδικότερα όσον αφορά την αγορά διπλωμάτων ευρεσιτεχνίας και αδειών. Όσον αφορά το κόστος των κτηρίων, η Επιτροπή διερωτάται κατά πόσον ορισμένα μέρη των νέων εγκαταστάσεων προορίζονταν για την παραγωγή σε σειρά συστοιχιών πιεζοηλεκτρικών κεφαλών εκτύπωσης.
(87) Οι Κάτω Χώρες απάντησαν καταρχήν παραπέμποντας στην αρχική κοινοποίηση και τις επακόλουθες επιστολές και παρείχαν περαιτέρω λεπτομέρειες μόνο σχετικά με το κόστος των διπλωμάτων ευρεσιτεχνίας και των αδειών. Εκτός των κτηρίων και των διπλωμάτων ευρεσιτεχνίας/αδειών, το βασικό μέρος του επιλέξιμου κόστους υποβλήθηκε σε ισοδύναμα ανθρωποετών για ερευνητές, χρησιμοποιώντας μια μεθοδολογία παρεμφερή με την εφαρμοζόμενη στα κοινοτικά σχέδια Esprit. Οι κατηγορίες κόστους που λαμβάνονται υπόψη στη μέθοδο είναι: αποδοχές, άλλα έξοδα προσωπικού, εξοπλισμός, υλικά και εργαλεία, και άλλα έξοδα, που καθένα εκφράζεται ως άμεσο κόστος και κόστος στήριξης. Το παράρτημα II του κοινοτικού πλαισίου Ε & Α περιλαμβάνει αυτές τις κατηγορίες κόστους. Ως εκ τούτου, η Επιτροπή θεωρεί ότι αυτά τα στοιχεία του κόστους αποτελούν επιλέξιμο κόστος υπό την επίσημη έννοια του παραρτήματος II του κοινοτικού πλαισίου Ε & Α.
(88) Όσον αφορά τα κτήρια, οι Κάτω Χώρες εξήγησαν ότι δεν υπήρχαν σχέδια για παραγωγή εκτυπωτών σε βιομηχανική κλίμακα στο νέο εργαστήριο και ότι μια τέτοια παραγωγή δεν είναι εφικτή. Κατά την επιτόπια επίσκεψη στις 25 Ιουνίου 1999, η Επιτροπή έλεγξε επαρκώς την πραγματική χρήση των εγκαταστάσεων. Ως εκ τούτου, η Επιτροπή θεωρεί αιτιολογημένο το σχεδιαζόμενο επιλέξιμο κόστος των 0,6 εκατ. ευρώ, που τροποποιήθηκε από τις Κάτω Χώρες.
(89) Για την αγορά διπλωμάτων ευρεσιτεχνίας και αδειών, το παράρτημα Ι του κοινοτικού πλαισίου Ε & Α ορίζει ότι το εν λόγω κόστος πρέπει να χρησιμοποιείται αποκλειστικά για την ερευνητική δραστηριότητα. Οι Κάτω Χώρες ανέφεραν ότι τα διπλώματα ευρεσιτεχνίας δεν χρησιμοποιούνται για το σχέδιο Ε & Α καθαυτό, αλλά μάλλον διασφαλίζουν ότι η πλέον πρόσφατη εμπορική παραγωγή δεν παρεμποδίζεται από μη εκμεταλλεύσιμα δικαιώματα πνευματικής ιδιοκτησίας. Δεδομένου ότι τα έξοδα καταβάλλονται για την εξασφάλιση της παραγωγής και όχι για χρήση σε ερευνητικές δραστηριότητες, η Επιτροπή εκτιμά ότι αυτά τα έξοδα δεν αιτιολογούνται βάσει του πλαισίου. Συνεπώς, το ποσό των 22,7 εκατ. ευρώ για την αγορά διπλωμάτων ευρεσιτεχνίας και αδειών δεν είναι επιλέξιμο για κρατική ενίσχυση βάσει του άρθρου 87 παράγραφος 3 στοιχείο γ) της συνθήκης ΕΚ.
(90) Κατόπιν αιτήματος της Επιτροπής, οι Κάτω Χώρες γνωστοποίησαν, με επιστολές της 27ης Οκτωβρίου, 12ης Νοεμβρίου και 20ής Δεκεμβρίου 1999, συμπληρωματικά στοιχεία κοστολόγησης, και ιδίως δήλωση από ανεξάρτητο λογιστή. Ο λογιστής πιστοποίησε, κατόπιν ανάλυσης των πραγματικών δαπανών για το 1997 και 1998, ότι το επιλέξιμο κόστος είχε αναληφθεί μόνο για το σχέδιο Cobalt. Ο ανεξάρτητος λογιστής πιστοποίησε επίσης ότι το κόστος του σχεδίου υπολογίστηκε σωστά και ότι η ανάλυση του κόστους έγινε απολύτως σύμφωνα με τη μέθοδο του Esprit, όπως αναφέρεται στην κοινοποίηση.
(91) Οι ολλανδικές αρχές παρείχαν επίσης πληροφορίες σχετικά με τις νέες εκτιμήσεις του κόστους του σχεδίου, εφόσον αυτές είναι ουσιαστικά υψηλότερες από τις αρχικά κοινοποιηθείσες. Σύμφωνα με τις νέες εκτιμήσεις, το κόστος θα ανέλθει σε 209,625 εκατ. NLG (95,1 εκατ. ευρώ), εξαιρουμένων των εξόδων για διπλώματα ευρεσιτεχνίας και άδειες.
(92) Η Επιτροπή συμπεραίνει ότι, βάσει του πλαισίου Ε & Α το ποσό των 95,1 εκατ. ευρώ είναι επιλέξιμο για ενίσχυση.
Εκτίμηση των κινήτρων και της αναγκαιότητας της ενίσχυσης
(93) Το κοινοτικό πλαίσιο Ε & Α αναφέρει στο σημείο 6.1 ότι η κρατική ενίσχυση στην Ε & Α πρέπει να χρησιμεύει ως κίνητρο για τις εταιρείες ώστε να αναλαμβάνουν δραστηριότητες Ε & Α εκτός της συνήθους καθημερινής λειτουργίας τους. Σε περιπτώσεις που τα κίνητρα δεν είναι εμφανή, η Επιτροπή μπορεί να εξετάσει μια τέτοια ενίσχυση λιγότερο ευνοϊκά απ' ό,τι συνήθως πράττει.
(94) Το σημείο 6.2 αναφέρει ότι, προκειμένου να ελέγχεται κατά πόσον η σχεδιαζόμενη ενίσχυση παροτρύνει τις εταιρείες να συνεχίσουν την έρευνα που άλλως δεν θα συνέχιζαν, η Επιτροπή λαμβάνει ιδιαίτερα υπόψη ποσοτικά προσδιορίσιμους δείκτες, ανεπάρκειες της αγοράς, πρόσθετα έξοδα συναφή με τη διασυνοριακή συνεργασία και άλλους σχετικούς παράγοντες. Οι ποσοτικά προσδιορίσιμοι παράγοντες μπορεί να είναι αλλαγές στα έξοδα για την Ε & Α και στα έξοδα για την Ε & Α ως ποσοστό του συνολικού κύκλου εργασιών. Η προτεινόμενη ενίσχυση επιτρέπεται επίσης εφόσον συμβάλλει στην επέκταση του πεδίου της έρευνας ή στην επιτάχυνσή της. Στην περίπτωση μεμονωμένων σχεδίων έρευνας που ευρίσκονται κοντά στο στάδιο της εμπορίας και που πρόκειται να αναληφθούν από μεγάλες εταιρείες, η Επιτροπή, δυνάμει του σημείου 6.5 του πλαισίου, δίνει ιδιαίτερη σημασία στους προαναφερόμενους όρους. Δυνάμει του σημείου 6.3 του πλαισίου, το κράτος μέλος πρέπει να αποδεικνύει τα κίνητρα του σχεδίου.
(95) Οι Κάτω Χώρες ανέφεραν ότι τα έξοδα για την Ε & Α της Océ θα αυξηθούν λόγω τηε ενίσχυσης, ότι περισσότερα άτομα θα απασχοληθούν και ότι η ενίσχυση θα επιταχύνει και θα εντείνει τις προσπάθειες Ε & Α που καταβάλλει η Océ. Επιπλέον, οι Κάτω Χώρες υποστήριξαν ότι το σχέδιο ενέχει υψηλό κίνδυνο τεχνολογικής και εμπορικής αποτυχίας. Τέλος, δόθηκε έμφαση στο ρόλο του σχεδίου ως καταλύτη εταιρικών σχέσεων.
(96) Η Επιτροπή επισημαίνει ότι τα έξοδα και το προσωπικό για την Ε & Α της Océ αυξήθηκαν σημαντικά σε απόλυτους όρους τα τελευταία έτη. Οι δαπάνες Ε & Α διπλασιάστηκαν και δημιουργήθηκε μέσος όρος περίπου 100 πρόσθετων ανθρωποετών ερευνητών, αριθμός που αντιπροσωπεύει αύξηση της τάξης του 10 %. Όμως, ως μερίδιο του συνολικού κύκλου εργασιών της εταιρείας, οι δαπάνες για την Ε & Α μειώθηκαν από 6,3 σε 5,6 %. Οι ολλανδικές αρχές απέδωσαν αυτή τη μείωση σε πρόσφατες εξαγορές άλλων εταιρειών. Το στοιχείο αυτό αύξησε τον κύκλο εργασιών χωρίς να επιφέρει αντίστοιχη αύξηση στην Ε & Α(17). Επιπλέον, οι Κάτω Χώρες υπογράμμισαν ότι ολόκληρο το σχέδιο διαρκεί δύο έτη πέραν του αρχικού χρονοδιαγράμματός του, εν μέρει λόγω της υπάρχουσας αβεβαιότητας σχετικά με την ενίσχυση, και ότι ως εκ τούτου ο αριθμός του προσωπικού και το επίπεδο των δαπανών Ε & Α ήσαν σημαντικά χαμηλότερα από τα αρχικώς σχεδιαζόμενα.
(97) Καίτοι τα πραγματικά στοιχεία όσον αφορά ποσοτικά προσδιορίσιμους παράγοντες δεν φαίνονται πλήρως πειστικά για την απόδειξη της ύπαρξης κινήτρων της ενίσχυσης, η Επιτροπή πρέπει να λάβει υπόψη το γεγονός ότι, στην υπό εξέταση περίπτωση, τέτοια στοιχεία, που βασίζονται σε προηγούμενες παρά σε μελλοντικές αναμενόμενες προσπάθειες Ε & Α, μπορεί να μην επαρκούν για την εκτίμηση των κινήτρων της ενίσχυσης που δεν έχει ακόμη καταβληθεί. Ως εκ τούτου, η Επιτροπή πρέπει να εξετάσει άλλυς συναφείς παράγοντες, συμπεριλαμβανομένων των ελλείψεων της αγοράς, όπως αναφέρεται στο σημείο 6.2 του κοινοτικού πλαισίου Ε & Α.
(98) Όταν ένα σχέδιο Ε & Α ενέχει υψηλούς κινδύνους τεχνολογικής αποτυχίας, η Επιτροπή θεωρεί πιθανότερο οι εταιρείες να αναλάβουν την αντίστοιχη Ε & Α μόνον εφόσον υπάρχει οικονομική παρότρυνση να το πράξουν. Οι Κάτω Χώρες ανέφεραν ότι, όταν ελήφθη η απόφαση για την υλοποίηση του σχεδίου Cobalt, οι τεχνολογικοί κίνδυνοι του σχεδίου ήσαν ιδιαίτερα υψηλοί για την εταιρεία. Μέρος της παρούσας καθυστέρησης στην εκτέλεση του σχεδίου οφείλεται σε πραγματικές αποτυχίες όσον αφορά την ανάπτυξη συγκεκριμένων στοιχείων που είχαν αρχικά καθοριστεί και σχεδιαστεί. Δεδομένου ότι, όπως αναφέρθηκε, ορισμένα σημαντικά επιμέρους σχέδια απέτυχαν, η Επιτροπή συμπεραίνει σήμερα με εκ των υστέρων αντίληψη ότι το σχέδιο ενέχει πράγματι υψηλούς τεχνολογικούς κινδύνους.
(99) Οι Κάτω Χώρες υποστήριξαν επίσης ότι το σχέδιο εξακολουθεί να ενέχει υψηλό εμπορικό κίνδυνο, που σχετίζεται με τα ιδιαίτερα χαρακτηριστικά της αγοράς εντός της οποίας λειτουργεί η Océ. Η αγορά έγχρωμων εκτυπωτών υψηλής ταχύτητας κυριαρχείται από λιγοστές μεγάλες μη ευρωπαϊκές εταιρείες. Επιπλέον, υπάρχουν υψηλοί φραγμοί κατά την είσοδο στην αγορά λόγω των υψηλών προκαταρκτικών εξόδων Ε & Α που απαιτούνται για την ανάπτυξη κάθε νέου ανταγωνιστικού προϊόντος. Υπό αυτές τις συνθήκες, μια εταιρεία όπως η Océ, ποου είναι μικρή συγκριτικά προς τους ανταγωνιστές της, διατρέχει ένα συγκεκριμένο κίνδυνο ότι, δηλαδή, ένα σχέδιο έρευνας μπορεί τελικώς να αποτύχει, λόγω της ισχύος των καθιερωμένων ανταγωνιστών της. Όντως, οι μεγαλύτεροι ανταγωνιστές μπορούν να ασκήσουν την επιρροή τους στην αγορά προκειμένου να εμποδίσουν μια σχετικά μικρότερη επιχείρηση να αναπτύξει και να διαθέσει επιτυχώς στην αγορά δικές της τεχνολογίες. Εάν δεν χορηγηθεί ενίσχυση, ένας τέτοιος κίνδυνος μπορεί να αποτρέψει την Océ από τη διάθεση σημαντικών πόρων σε ένω μακροπρόθεσμο, παράτολμο σχέδιο έρευνας. Η ενίσχυση μπορεί τοιουτοτρόπως να παροτρύνει την εταιρεία να αναλάβει προσπάθειες έρευνας πέραν αυτών που συνήθως υλοποιεί. Βάσει των εκτιμήσεών της η Επιτροπή συμφωνεί με τον ολλανδικό χαρακτηρισμό της κατάστασης στην αγορά. Επιπλέον, δεδομένου ότι δεν υπάρχει άλλος γνωστός ανταγωνιστής που να αναπτύσει συγκρίσιμη τεχνολογία με βάση τα πολυμερή, η Επιτροπή εκτιμά ότι οι προσπάθειες της Océ υπερβαίνουν ό,τι θεωρείται σύνηθες στο συγκεκριμένο τομέα.
(100) Λαμβάνοντας υπόψη τα επιχειρήματα που διατυπώνουν οι Κάτω Χώρες σχετικά με ποσοτικώς προσδιορίσιμα κριτήρια, και ιδίως την εκτίμηση άλλων συναφών παραγόντων, η Επιτροπή συμπεραίνει ότι η ενίσχυση ήταν απαραίτητη προκειμένου να ενθαρρυνθεί η Océ να πραγματοποιήσει το σχέδιο Cobalt όπως είχε κοινοποιηθεί, αυξάνοντας τοιουτοτρόπως τις προσπάθειες Ε & Α που καταβάλλει πέραν των συνήθων καθημερινών δραστηριοτήτων Ε & Α. Ως εκ τούτου, τα κίνητρα της ενίσχυσης έχουν αποδειχτεί σύμφωνα με το σημείο 6.2 του κοινοτικού πλαισίου Ε & Α.
V. ΣΥΜΠΕΡΑΣΜΑΤΑ
(101) Η προτεινόμενη ενίσχυση για το σχέδιο Cobalt της Océ συνιστά ενίσχυση που νοθεύει τον ανταγωνισμό και επηρεάζει τις συναλλαγές υπό την έννοια του άρθρου 87 παράγραφος 1 της συνθήκης ΕΚ. Η εξαίρεση που προβλέπεται στο άρθρο 87 παράγραφος 3 στοιχείο γ) είναι εφαρμοστέα στο βαθμό που πληρούνται οι όροι του κοινοτικού πλαισίου Ε & Α και εφόσον η εν λόγω ενίσχυση δεν αλλοιώνει τους όρους συναλλαγής σε βαθμό αντίθετο με το κοινό συμφέρον. Η Επιτροπή καθόρισε, σύμφωνα με το κοινοτικό πλαίσιο Ε & Α, τα τρία βασικά κριτήρια: 1. τύπος της πραγματοποιούμενης Ε & Α, (2. επιλέξιμο κόστος, και 3. κίνητρα της ενίσχυσης, ως εξής:
(102) Από την εκτίμηση της τεχνικής περιγραφής που παρείχαν οι Κάτω Χώρες, την επίσκεψη στην εταιρεία, την ανάλυση της προηγουμένης Ε& Α της Océ, τη δομή του συνολικού κόστους του σχεδίου και τις γενικές τάσεις ανάπτυξης προϊόντων στο συγκεκριμένο τομέα, η Επιτροπή δεν μπορεί να αποκλείσει την πιθανότητα ορισμένα μέρη της πραγματοποιούμενης Ε & Α να χαρακτηριστούν ως "βιομηχανική έρευνα". Όμως, βάσει πληροφοριών που έχει στη διάθεση της, η Επιτροπή μπορεί να ταξινομήσει τον τύπο της Ε & Α στο σχέδιο Cobalt ως τουλάχιστον "δραστηριότητα ανάπτυξης σε προανταγωνιστικό στάδιο" υπό την έννοια του παραρτήματος Ι του κοινοτικού πλαισίου Ε & Α. Ως εκ τούτου, η προτεινόμενη ένταση ενίσχυσης ύψους 24 % του επιλέξιμου κόστους μπορεί να εγκριθεί εφόσον είναι κατώτερη της ανώτατης έντασης ενίσχυσης που προβλέπεται για "δραστηριότητα ανάπτυξης σε προανταγωνιστικό στάδιο".
(103) Όσον αφορά το επιλέξιμο κόστος, η Επιτροπή θεωρεί το κόστος που τροποποιήθηκε ως προς το αρχικά κοινοποιηθέν και επιβεβαιώθηκε μεταγενέστερα από ανεξάρτητο λογιστή επιλέξιμο βάσει των διατάξεων του κοινοτικού πλαισίου Ε & Α, εξαιρουμένου του κόστους σχετικά με τα διπλώματα ευρεσιτεχνίας και τις άδειες. Τοιουτοτρόπως, το επιλέξιμο κόστος ανέρχεται σε 95,1 εκατ. ευρώ.
(104) Όσον αφορά τα κίνητρα, η Επιτροπή θεωρεί ότι τα κίνητρα της ενίσχυσης έχουν αποδειχτεί σύμφωνα με το σημείο 6.2 του κοινοτικού πλαισίου Ε & Α.
(105) Η Επιτροπή οφείλει να διασφαλίσει την ορθή χρησιμοποίηση της ενίσχυσης. Ως εκ τούτου, οι Κάτω Χώρες πρέπει να παρακολουθούν αυστηρά σε ετήσια βάση την πρόοδο του σχεδίου και να διασφαλίζουν ότι το συνολικό επιλέξιμο κόστος αντιστοιχεί πράγματι στις δαπάνες που καταβάλλονται για το συγκεκριμένο σχέδιο. Επιπλέον, οι Κάτω Χώρες πρέπει να διαβιβάσουν, σε πέντε διαδοχικές ετήσιες εκθέσεις, πειστικά αποδεικτικά στοιχεία στην Επιτροπή, συμπεριλαμβανομένων λεπτομερών δικαιολογητικών για τις πληρωμές, αποδεικνύοντας, ειδικότερα, τον ακριβή προορισμό της ενίσχυσης όσον αφορά τα καταβληθέντα έξοδα και το επιλέξιμο κόστος του σχεδίου Cobalt.
(106) Λαμβάνοντας υπόψη τη συνεισφορά της Ε & Α στην ανάπτυξη, ανταγωνιστικότητα και απασχόληση στην Κοινότητα, η Επιτροπή συμπεραίνει ότι η κοινοποιηθείσα ενίσχυση ύψους 22,7 εκατ. ευρώ δεν αλλοιώνει τους όρους των συναλλαγών σε βαθμό αντίθετο με το κοινό συμφέρον,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ενίσχυση που οι Κάτω Χώρες σχεδιάζουν να εφαρμόσουν υπέρ της Océ NV, ύψους 50 εκατ. NLG (22,7 εκατ. ευρώ), για την ανάπτυξη έγχρωμων εκτυπωτών με έγχυση μελάνης, είναι συμβιβάσιμη με την κοινή αγορά, υπό τις προϋποθέσεις που ορίζονται στο άρθρο 2.
Άρθρο 2
Οι Κάτω Χώρες παρακολουθούν αυστηρά και σε ετήσια βάση την πρόοδο του σχεδίου και διασφαλίζουν ότι το όλα τα επιλέξιμα στοιχεία κόστους αντιστοιχούν στις δαπάνες που καταβάλλονται για το σχέδιο Cobalt. Οι Κάτω Χώρες υποβάλλουν τουλάχιστον πέντε διαδοχικές ετήσιες εκθέσεις στην Επιτροπή. Οι εκθέσεις αυτές περιλαμβάνουν πειστικά και λεπτομερή αποδεικτικά στοιχεία για τον ακριβή προορισμό της ενίσχυσης όσον αφορά τις καταβληθείσες δαπάνες και τα επιλέξιμα στοιχεία κόστους του σχεδίου Cobalt, καθώς και λεπτομερείς οικονομικές καταστάσεις.
Άρθρο 3
Οι Κάτω Χώρες, εντός δύο μηνών από την κοινοποίηση της παρούσας απόφασης, ενημερώνουν την Επιτροπή σχετικά με τα ληφθέντα μέτρα συμμόρφωσης.
Άρθρο 4
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 18 Οκτωβρίου 2000.

Labels: 4
19
7
12
18